Κωνσταντίνου και Ελένης

***Κωνσταντίνου και Ελένης*** είναι ο τίτλος της ελληνικής κωμικής τηλεοπτικής σειράς που προβλήθηκε από τους τηλεοπτικούς δέκτες του ANT1 τις σεζόν 1998-2000. Το καστ της σειράς απαρτίζεται από τον Χάρη Ρώμα, την Ελένη Ράντου, τον Βασίλη Κούκουρα, τη Μαρία Λεκάκη, την Καλλιρρόη Μυριαγκού και τον Στέργιο Νένε. Το κεντρικό θέμα της είναι η συγκατοίκηση δύο εντελώς διαφορετικών χαρακτήρων σε ένα σπίτι το οποίο έχουν κληρονομήσει από κοινού. Την εκτέλεση της παραγωγής ανέλαβε η εταιρεία TV Έψιλον, ενώ τα γυρίσματα έγιναν στα Στούντιο Κάπα (Α' Κύκλος) και στα Στούντιο Παιανίας (Β' Κύκλος).

Ο Χάρης Ρώμας και η Άννα Χατζησοφιά ξεκίνησαν να επεξεργάζονται την ιδέα της σειράς στα μέσα του 1998, την περίοδο που δούλευαν ακόμη για τη σειρά του Mega *[[Ο κακός βεζύρης]]*, στην οποία πέρα από το σενάριο είχαν και πρωταγωνιστικούς ρόλους. Το *Κωνσταντίνου και Ελένης* βασίστηκε σε προηγούμενη σεναριακή δουλειά της Χατζησοφιά, την παραγωγή της ΕΤ1 με τίτλο *Εξ' αδιαιρέτου*, που προβλήθηκε τη σεζόν 1992-1993. Το νέο κόνσεπτ παρουσιάστηκε και έγινε δεκτό από τον ANT1, με σκοπό να προβληθεί τη σεζόν 1998-1999 σημαίνοντας έτσι την επιστροφή του συγγραφικού διδύμου στο κανάλι μετά τη σειρά ''Οι μεν και οι δεν''.

Η σειρά σημείωσε υψηλά ποσοστά τηλεθέασης από τη πρώτη σεζόν, παρά το γεγονός ότι είχε να ανταγωνιστεί τηλεοπτικά τη προβολή του δεύτερου κύκλου της επιτυχημένης σειράς του Mega *[[Δύο ξένοι]]*. Αυτό οδήγησε στην ανανέωση της σειράς για δεύτερη σεζόν, ενώ το καλοκαίρι του 1999 ο ANT1 επανέλαβε την προβολή του πρώτου κύκλου στην prime time ζώνη. Ο δεύτερος κύκλος ολοκληρώθηκε το 2000, με τη σειρά να μην ανανεώνεται τελικά για τρίτη σεζόν. Αφού ολοκληρώθηκε η επανάληψη της δεύτερης σεζόν το καλοκαίρι του 2000, από την ίδια χρονιά ξεκίνησε η εξ ολοκλήρου επαναπροβολή της σειράς στην καθημερινή μεσημεριανή ζώνη του προγράμματος του σταθμού, η οποία συνεχίστηκε μέχρι το 2025. Έπειτα η σειρά τοποθετήθηκε κάθε Σάββατο και Κυριακή στην απογευματινή ζώνη του σταθμού (16:30-18:30). 

## Επισκόπηση σειράς

## Πλοκή
Η σειρά διαδραματίζεται στο Μαρούσι, και συγκεκριμένα στην οδό Σπύρου Λούη, όπου σε ένα νεοκλασικό σπίτι συγκατοικούν δύο διαμετρικά αντίθετοι χαρακτήρες, ο Κωνσταντίνος Κατακουζηνός (Χάρης Ρώμας) και η Ελένη Βλαχάκη (Ελένη Ράντου).

Η συγκατοίκηση αυτή προέκυψε ξαφνικά μετά από νομικό πρόβλημα. Ο θείος του Κωνσταντίνου, στον οποίο ανήκε το σπίτι, άφησε δύο διαθήκες πριν το θάνατό του, από τις οποίες η μία κληροδοτούσε το σπίτι στον Κωνσταντίνο και η άλλη στην κόρη του κηπουρού του, Ελένη. Επειδή ήταν άγνωστο το ποια ήταν η πιο πρόσφατη (άρα και η έγκυρη, εφόσον θα αναιρούσε την προηγούμενη), το σπίτι δεν γινόταν να το έχει στην κατοχή του ούτε ο Κωνσταντίνος, ούτε η Ελένη. Στην αντιθετική σχέση τους, θεμελιώνονται τα επεισόδια της σειράς.

Στις ζωές των δύο κεντρικών χαρακτήρων υπάρχουν παράλληλα και άλλοι τέσσερις άνθρωποι. Ο Μάνθος Φουστάνος (Βασίλης Κούκουρας), η Πέγκυ Καρρά (Μαρία Λεκάκη), η Ματίνα Μανταρινάκη (Καλλιρρόη Μυριαγκού) και ο Νικόλας Βαρθακούλιας (Στέργιος Νένες). Οι χώροι όπου συνήθως εκτυλίσσονται τα γεγονότα, είναι το σπίτι των Κωνσταντίνου και Ελένης, το σπίτι του Μάνθου και το μπαρ στο οποίο εργάζονται η Ελένη, η Πέγκυ και ο Νικόλας.

## Χαρακτήρες
**Κωνσταντίνος Κατακουζηνός** (Χάρης Ρώμας): Επίκουρος καθηγητής της έδρας της Βυζαντινολογίας στο Πανεπιστήμιο Αθηνών. Είναι μορφωμένος, ψυχαναγκαστικός και συντηρητικός. Σύμφωνα με την Ελένη, είναι οπαδός του τριπτύχου «Πατρίς – θρησκεία - οικογένεια». Κατά τη διάρκεια της σειράς, ασχολείται με τη συγγραφή και την έκδοση της διατριβής του με τίτλο *Το αποχετευτικό σύστημα στο Βυζάντιο*, την οποία θεωρεί αριστούργημα, γνώμη που δεν συμμερίζονται οι υπόλοιποι. Συχνό χαρακτηριστικό του είναι η αδυναμία του να καταλάβει αργκοτικές εκφράσεις, αλλά και η συνήθειά του να μεταφράζει αυτές τις εκφράσεις στην καθαρεύουσα. Ο καλύτερός του φίλος είναι ο Μάνθος.
 
Λίγα χρόνια μετά το τέλος της σειράς, ο χαρακτήρας του Κωνσταντίνου έκανε επανεμφάνιση σε 3 επεισόδια της σειράς *[[Λίφτινγκ]]* (2000-2002) του Χάρη Ρώμα. Σε αυτά τα επεισόδια, η υπόθεση εκτυλίσσεται γύρω από την ομοιότητα του Κωνσταντίνου με τον Γεράσιμο, χαρακτήρες τους οποίους υποδύεται ο Χάρης Ρώμας, και στις παρεξηγήσεις που προκαλούνται. Αποκαλύπτεται ότι ο Κωνσταντίνος μόλις είχε τσακωθεί με την Ελένη και σκεφτόταν να πάρει διαζύγιο, ενώ ακόμα δεν είχε καταφέρει να εκδώσει το *Αποχετευτικό σύστημα*. Επίσης, έχει αποχωρήσει από το σπίτι στο Μαρούσι, όπου μένει μόνο η Ελένη. Αργότερα αποκαλύπτεται ότι ο Κωνσταντίνος τα ξαναβρήκε με την Ελένη και έτσι εξαφανίζεται, δίνοντας τέλος στην ιστορία.
 
**Ελένη Βλαχάκη** (Ελένη Ράντου): Σερβιτόρα σε μπαρ στα Εξάρχεια χωρίς ιδιαίτερη μόρφωση και καλούς τρόπους. Είναι σπάταλη, τεμπέλα και αθυρόστομη, ενώ χρησιμοποιεί συχνά αργκοτικές εκφράσεις, κάτι που έρχεται σε αντίθεση με τη χρήση της καθαρεύουσας από τον Κωνσταντίνο, υπερτονίζοντας τις αντιθέσεις μεταξύ ανώτερης και κατώτερης τάξης. Είναι κόρη του κηπουρού του θείου και της Φωφώς Βλαχάκη. Η Ελένη γνωρίζει για πρώτη φορά τον Κωνσταντίνο και τη Ματίνα κατά τη διάρκεια των παιδικών τους χρόνων όταν έπαιζαν όλοι μαζί στην αυλή του νεοκλασικού. Παρουσιάζεται ως αμελής στη δουλειά της, προκαλώντας έτσι την αγανάκτηση του μπάρμαν Νικόλα. Κατά τη διάρκεια της σειράς έχει πολλές περιστασιακές σχέσεις. Οι καλύτεροι της φίλοι είναι η Πέγκυ, η Ματίνα και ο Νικόλας.
 
**Μάνθος Φουστάνος** (Βασίλης Κούκουρας): Γιος βιομηχάνου, ανώριμος και τεμπέλης. Είναι φίλος και παλιός συμμαθητής του Κωνσταντίνου. Είναι κάτοικος Παλαιού Φαλήρου. Έχει δύο αδυναμίες: τις γυναίκες και τα αυτοκίνητα. Έχει έντονη και ασταθή σεξουαλική ζωή, διατηρώντας κρυφούς δεσμούς με πολλές γυναίκες ταυτόχρονα. Οι πιο μακροχρόνιες σχέσεις του είναι αυτές με την Πέγκυ, τη Φιόνα και τη Λίλα. Αναφέρει συχνά το ασημί αυτοκίνητό του, μάρκας Porsche, ως προσόν, είναι φανατικός οπαδός του Παναθηναϊκού αλλά και ψηφοφόρος του ΠαΣοΚ.
 
**Πέγκυ Καρρά** (Μαρία Λεκάκη): Η Παναγιώτα Καραχισαρίδου, γνωστότερη με το καλλιτεχνικό όνομα Πέγκυ Καρρά, είναι άνεργη και ατάλαντη ηθοποιός. Για να αντεπεξέλθει οικονομικά, εργάζεται στο ίδιο μπαρ με την Ελένη και τον Νικόλα. Έχει παίξει σε μία διαφήμιση σερβιέτας και συνηθίζει να απαγγέλλει μονολόγους όπως το *Σκύλες της λύσσας* από τις ''Βάκχες'' του Ευριπίδη για να επιδείξει το ταλέντο της. Είναι μία από τις γυναίκες που έχουν σχέση με τον Μάνθο και δεν γνωρίζει τίποτα για τους άλλους δεσμούς του.
 
**Ματίνα Μανταρινάκη** (Καλλιρρόη Μυριαγκού): Γειτόνισσα του Κωνσταντίνου και της Ελένης. Είναι μια ευαίσθητη, απονήρευτη και ηττοπαθής κοπέλα με χαμηλή αυτοεκτίμηση. Έχει ταλέντο στη μαγειρική και τη ζαχαροπλαστική, και πάντοτε προνοεί να φέρνει στην Ελένη φαγητό, παρόλο που εκείνη εκμεταλλεύεται συχνά την ευαισθησία της. Είναι απελπισμένη από τη ζωή της λόγω της συνεχούς απόρριψης των αντρών. Είναι οικονομικά ευκατάστατη, αφού εργάζεται σε δημόσια υπηρεσία, και μοναδικός σύντροφός της είναι ο ηλικιωμένος πατέρας της, που πάσχει από Αλτσχάιμερ. Κατά τη διάρκεια της σειράς, προσπαθεί μάταια να προσεγγίσει διάφορους άνδρες, με το ενδιαφέρον της να επικεντρώνεται στον Κωνσταντίνο και τον Νικόλα.
 
**Νικόλας Βαρθακούλιας** (Στέργιος Νένες): Μπάρμαν στο ίδιο μπαρ που εργάζονται η Ελένη και η Πέγκυ. Οδηγεί μια μηχανή μάρκας Harley-Davidson και νομίζει, όπως και ο Μάνθος, ότι είναι μεγάλος γόης. Έχει τις κατακτήσεις του και κάποιες περιστασιακές σχέσεις (όπως με τη δικηγόρο της Ελένης). Η Ματίνα τον προσεγγίζει συχνά, όμως εκείνος δεν ανταποκρίνεται. Κατά τη διάρκεια της σειράς, αντιμετωπίζει πολλές φορές οικονομικές δυσχέρειες, λόγω των εξόδων της πανάκριβης μηχανής του. Είναι ψηφοφόρος και οπαδός του Δημήτρη Τσοβόλα και του ΔΗΚΚΙ. Σχεδόν σε κάθε επεισόδιο αγανακτεί με την Ελένη και την Πέγκυ, που συχνά δεν είναι συνεπείς ως προς τις εργασιακές τους υποχρεώσεις και τον αφήνουν να τα βγάλει μόνος του πέρα.

## Διανομή

### Πρωταγωνιστές

### Επαναλαμβανόμενοι ρόλοι

### Έκτακτες συμμετοχές

## Δημοτικότητα και υστεροφημία

Η σειρά *Κωνσταντίνου και Ελένης* υπήρξε και εξακολουθεί να παραμένει μια από τις πλέον δημοφιλείς στην ιστορία της ελληνικής ιδιωτικής τηλεόρασης, διατηρώντας ακόμα και σήμερα ευρεία κοινωνική απήχηση. Ενδεικτικό της υψηλής διαχρονικής της δημοτικότητας είναι ότι οι επαναλήψεις ξεκίνησαν ήδη από το καλοκαίρι του 1999, δηλαδή μεταξύ των δύο σεζόν της, και μετά τη λήξη της σειράς το 2000 συνεχίζονται έως σήμερα σχεδόν ανελλιπώς, με μόνο λίγες διακοπές προβολής. Ως αποτέλεσμα κατέχει το ρεκόρ επαναλήψεων τηλεοπτικής σειράς, που εξακολουθεί μάλιστα να σημειώνει υψηλή τηλεθέαση. Μάλιστα όλες οι επαναπροβολές της, έχουν διατηρηθεί σταθερά στη μεσημεριανή ζώνη, σε αντίθεση με κάποιες άλλες σειρές υψηλής διαχρονικής απήχησης που όμως κάποιες φορές κατά καιρούς έχουν επαναπροβληθεί σε άβολες ώρες, όπως νωρίς το πρωί ή ακόμα και τα ξημερώματα. Επίσης, το πρωταγωνιστικό δίδυμο Ρώμας - Ράντου εξακολουθεί να θεωρείται ως ένα από τα κορυφαία σημεία αναφοράς στην ιστορία των ελληνικών κωμικών σίριαλ. Λόγω των διαρκών επαναλήψεων για πολλά χρόνια, η σειρά έχει θεωρηθεί καλτ και έχει γίνει ιδιαίτερα δημοφιλής ακόμα και σε τηλεθεατές που δεν είχαν γεννηθεί ακόμα την εποχή της αρχικής προβολής της. Κατά καιρούς έχουν υπάρξει φήμες περί επιστροφής της σειράς με μία και μοναδική τηλεταινία, ωστόσο κάτι τέτοιο φαίνεται πως δεν ισχύει.

## Επεισόδια

### Α' Κύκλος (1998-99)

* Προβαλλόταν κάθε Δευτέρα στις 21:05.
* Δεν προβλήθηκε επεισόδιο στις 7/12/1998 λόγω μετάδοσης διαγωνισμού ομορφιάς (Μις Γιανγκ / Μις Τουρισμός 1998), και στις 8/3/1999 λόγω μετάδοσης των μουσικών βραβείων «Ποπ Κορν 1998».

### Β' Κύκλος (1999-00)

* Προβαλλόταν κάθε Παρασκευή στις 21:05.
* Το 46ο (εορταστικό) επεισόδιο προβλήθηκε Τρίτη στις 21:05, ενώ το 68ο (τελευταίο) επεισόδιο προβλήθηκε Πέμπτη στις 22:05.

## Παραπομπές


## Εξωτερικοί σύνδεσμοι
* ''Κωνσταντίνου και Ελένης''  στην ιστοσελίδα του ΑΝΤ1
* ''Κωνσταντίνου και Ελένης'' στο IMDb

Κατηγορία:Τηλεοπτικές σειρές ΑΝΤ1
Κατηγορία:Ελληνικές κωμικές τηλεοπτικές σειρές